मॉर्निंग वॉक पर निकले नीतीश कुमार के पास तक पहुंच गए थे दोनों अपराधी
Bihar Chief Minister Nitish Kumar; Follow Nitish Kumar's security situation Latest News, Reports and Updates On Dainik Bhaskar (दैनिक भास्कर) मुख्यमंत्री नीतीश कुमार की सुरक्षा में फिर एक बार बड़ी चूक हुई है। नीतीश कुमार सात सर्कुलर रोड पर मॉर्निंग वॉक के लिए निकले थे।
मुख्यमंत्री नीतीश कुमार की सुरक्षा में चूक के मामले में खुलासा हुआ है। पकड़े गए दोनों युवक चेन स्नैचर्स निकले। वे चेन स्नेचिंग कर भागते वक्त नीतीश कुमार की सुरक्षा घेरे में घुस गए थे।
घटना गुरुवार सुबह की है। जब CM मॉर्निंग वॉक के लिए निकले थे। उसी समय एक बाइक पर सवार दो युवक CM का सुरक्षा घेरा तोड़कर उनके पास तक पहुंच गए थे। CM बाइक से टकराने से बचे। उन्होंने बचने के लिए फुटपाथ की ओर दौड़ लगा दी थी।
नीतीश कुमार सुबह अपने एक अणे मार्ग स्थित आवास से सात सर्कुलर रोड की ओर मॉर्निंग वॉक पर निकले थे। सुबह करीब 6:45 बजे तेज रफ्तार से बाइकर्स बेतरतीब तरीके से मुख्यमंत्री के सुरक्षा घेरे में घुस गए।
वे सीएम को कट मारते हुए निकल गए। इस दौरान नीतीश कुमार बचने के लिए फुटपाथ की ओर दौड़े। बताया जा रहा है कि सीएम नहीं हटते तो बड़ा हादसा हो सकता था। यह घटना सर्कुलर रोड के पास हुई, जहां कई वीआईपी रहते हैं। राजद सुप्रीमो की पत्नी और बिहार की पूर्व सीएम राबड़ी देवी का आवास भी यहीं है।
घटना के बाद सुरक्षाकर्मी एक्टिव हो गए। एक ही बाइक पर दो लोग सवार थे। दोनों बाइकर्स को हिरासत में लिया गया। पटना SSP सहित कई पुलिस अधिकारी मौके पर पहुंचे हैं। बाइकर्स से पूछताछ की गई। जिसके बाद दोनों के चेन स्नैचर होने का खुलासा हुआ। बाइक का नंबर बीआर 01 डीके 7148 है। यह किसी हिमांशु कुमार के नाम पर रजिस्टर्ड है।
3 बदमाशों ने की चेन स्नैचिंग, एक पहले ही उतर गया था
पटना SSP राजीव मिश्रा ने बताया कि हिरासत में लिए गए आरोपियों से पूछताछ की गई। पता चला दोनों बदमाश एसके पुरी थाना क्षेत्र में चेन स्नेचिंग कर भाग रहे थे। भागते हुए दोनों मॉर्निंग वॉक कर रहे सीएम नीतीश के सुरक्षा घेरे में घुस गए। जांच के दौरान पुष्टि हुई कि दोनों चेन स्नेचर हैं, जो घटना को अंजाम देकर भाग रहे थे।
SSP ने बताया कि एक बाइक सवार 3 बदमाशों ने चेन छिनतई की घटना को अंजाम दिया था। इनमें से एक पहले ही उतर गया था। जिसकी गिरफ्तारी के लिए छापेमारी की जा रही है।
यह पहली बार नहीं है जब मुख्यमंत्री नीतीश कुमार की सुरक्षा में चूक हुई है। एक साल पहले पटना के बख्तियारपुर में एक कार्यक्रम के दौरान युवक ने पीछे से आकर CM को मुक्का जड़ दिया था। वहीं, एक कार्यक्रम में जाते समय पटाखे फोड़े गए थे।
SSG और SSP की हुई बैठक
बता दें कि मुख्यमंत्री नीतीश कुमार रोजाना मॉर्निंग वॉक पर निकलते हैं। इसी दौरान यह बाइकर्स तेज रफ्तार में बाइक चलाते हुए एक-एक कर वहां से गुजर रहे थे। इसी दौरान घटना हुई। इस घटना के बाद CM हाउस पर SSG के कमांडेंट और पटना SSP की बैठक हुई है।
तीन स्तर पर होती है CM की सुरक्षा
1. रिंग राउंड में होते हैं CM
रिटायर्ड IPS और बिहार के पूर्व DGP अभयानंद बताते हैं कि CM की सुरक्षा के लिए एक बड़ी कड़ी काम करती है। इसमें अफसरों से लेकर कॉन्स्टेबल की बड़ी भूमिका होती है। कई क्रम में सुरक्षा का घेरा होता है। CM काे रिंग राउंड सिक्योरिटी में रखा जाता है। इसमें बिना वर्दी के सशस्त्र पुलिस पदाधिकारियों को रखा जाता है। इसमें कॉन्स्टेबल से लेकर DSP रैंक के अफसर होते हैं। इनकी संख्या 8 से 10 होती है।
रिंग राउंड में CM को घेरने वालों में सभी सादे कपड़ों में होते हैं, इसलिए उनकी रैंक पता नहीं चलती है। सुरक्षा में रिंग राउंड का घेरा बनाने वालों को विशेष प्रशिक्षण दिया जाता है, वह इतने चौंकन्ने होते हैं कि परिंदा भी पर नहीं मार सकता है।
2. स्पेशल ब्रांच
इसमें सशस्त्र जवान तैनात होते हैं। जो बिहार के आर्म्ड फोर्स और जिला पुलिस से आते हैं। इसमें जवानों की संख्या तय नहीं होती है। भीड़ और हालात को देखते हुए जवानों की संख्या बढ़ाई और घटाई जाती है।
3. सबसे बाद में होती है जिला पुलिस
तीसरे स्तर पर जिला पुलिस तैनात रहती है। जिला पुलिस तक रिंग राउंड के अंदर नहीं जाती है। रिंग राउंड में प्रवेश करने वालों की भी पहले जांच होती है। इसके लिए सुरक्षा अधिकारी से अनुमति लेनी होती है। CM की सुरक्षा में रिंग राउंड के बाद सुरक्षा का जिम्मा संबंधित जिले की पुलिस का होता है।
पूर्व DGP अभयानंद बताते हैं कि जिला पुलिस के अलावा कारकेड में पायलट के साथ फोर्स होती है। CM की यात्रा के दौरान गाड़ी में CM के साथ आगे ड्राइवर के बगल की सीट पर एक सुरक्षा कर्मी होता है, जबकि CM की गाड़ी के ठीक पीछे रिंग राउंड का विशेष दस्ता होता है, जो CM की गाड़ी से उतरते ही मधुमक्खी की तरह उन्हें घेर लेता है।
CM नीतीश की सुरक्षा में चूक की ये खबरें भी पढ़िए..
पटना में CM नीतीश कुमार पर हमला:माल्यार्पण करने गए मुख्यमंत्री को युवक ने पीठ पर मारा मुक्का; सुरक्षाकर्मी युवक को पीटने लगे तो CM ने खुद रोका
बिहार के CM नीतीश कुमार की सुरक्षा में रविवार को बड़ी चूक देखने को मिली। पटना के बख्तियारपुर में एक कार्यक्रम के दौरान युवक ने पीछे से आकर CM को मुक्का जड़ दिया। CM की सुरक्षा में मौजूद पुलिसकर्मियों ने युवक को हिरासत में ले लिया है। युवक की पहचान बख्तियारपुर के शंकर के रूप में हुई है। पूरी खबर पढ़ने के लिए क्लिक करें